Theresa May ‘sal teen mosie van wantroue baklei’Theresa May, premier van Brittanje, verlaat 10 Downing Street. Foto: Xinhua/Tim Ireland Die regerende Konserwatiewe Party in Brittanje het ŉ mosie van wantroue in Theresa May, premier van Brittanje, ingedien. LP Graham Brady het Woensdag gesê die drumpel van 48 briewe van wetgewers wat benodig is om ŉ leierskapstemproses aan die gang te sit, is bereik. Brady is die voorsitter van die partykomitee wat leierskapstrydkwessies hanteer. Talle LP’s raak ál meer ongelukkig met May oor haar hantering van Brexit. As sy die stemme van partywetgewers Woensdagaand verloor, sal sy moet uittree. Indien sy wen, kan haar leierskap nie weer vir die volgende jaar uitgedaag word nie. Jeremy Hunt, Brittanje se minister van buitelandse sake, het Woensdagoggend sy steun aan May toegesê. “Om die eerste premier te wees, is tans die moeilikste werk denkbaar en die laaste ding wat die land nou nodig het, is ŉ skadelike en uitgerekte leierskapstryd,” het Hunt op Twitter gesê. “Brexit sou nooit maklik gewees het nie, maar sy is die beste persoon om seker te maak ons verlaat die Europese Unie op 29 Maart.” Intussen het May vanoggend buite Downing Street gesê sy sal die wantrouemosie teenstaan “met alles wat ek het”. RTE News berig May het gesê ŉ verandering in leierskap sal Brittanje se toekoms in gedrang plaas en Brexit-onderhandelinge in die wiele ry. May het gesê indien sy die leierskapstryd verloor, sal ŉ nuwe leier nie teen die sperdatum van 21 Januarie slaggereed wees nie, “dié leierskapstryd skep dus die risiko dat beheer van die Brexit-onderhandelinge na opposisie-LP’s in die parlement kan gaan”.